Κυδώνι τουρσί με τσάι του βουνού
Το κυδώνι τουρσί συνοδεύει τέλεια αυγοφέτες, πανκέικ αλλά και πατάτες τηγανητές με φέτα.
2 μεγάλα κυδώνια, καθαρισμένα από φλούδες και κουκούτσια, σε μέτριες φέτες ή κύβους, περίπου 200 ml νερό, 10 κλωνάρια τσάι του βουνού μήκους 8-10 εκ., 200 γρ. ζάχαρη, 60 ml μηλόξιδο
Για να φτιάξουμε κυδώνι τουρσί με τσάι του βουνού, ξεκινάμε βάζοντας τα κυδώνια σε μικρή κατσαρόλα και προσθέτουμε νερό (όχι το μετρημένο) τόσο ώστε να τα καλύψει καλά. Τα βράζουμε για 15- 20 λεπτά, μέχρι να μαλακώσουν, τα στραγγίζουμε και τα αφήνουμε κατά μέρος.Στην ίδια, άδεια πλέον, κατσαρόλα βάζουμε το μετρημένο νερό, αφήνουμε να πάρει μία βράση και ρίχνουμε το τσάι. Το αφήνουμε για 5-7 λεπτά και σουρώνουμε το νερό. Το μεταφέρουμε ξανά στην άδεια κατσαρόλα και προσθέτουμε τη ζάχαρη και το μηλόξιδο. Βράζουμε σε μέτρια φωτιά για λίγα λεπτά, μέχρι απλώς να λιώσει η ζάχαρη. Αποσύρουμε από τη φωτιά.Μεταφέρουμε τα κυδώνια σε αποστειρωμένο γυάλινο βάζο που να τα χωράει σχεδόν ακριβώς.Προσθέτουμε το υγρό της κατσαρόλας, φροντίζοντας να καλύπτει εντελώς τα κυδώνια (αν χρειαστεί, τα πιέζουμε απαλά για να βυθιστούν) και κλείνουμε καλά το βάζο.∆ιατηρούμε σε σημείο σκοτεινό και δροσερό για τουλάχιστον 3 μήνες.
Ζάχαρη,Κυδώνι